
RESUM. Es presenta una revisió dels caròfits de l'Albufera de Mallorca. Es citen 
onze espècies de les quals Chara aspera i Tolypella glomerata són nous taxons per a 
la flora de Mallorca. Chara major és nova per a la flora de les Balears i Nitellopsis 
obtusa s'ha citat una sola vegada (PERICÀS & MARTÍNEZ TABERNER, 1983). Es descriu 
la abundància i la distribució de les poblacions de les diferents espècies. 


SUMMARY. FLORISTIC NOTES: CHARACEAE OF COASTAL MARSHES OF THE ALBUFERA 
OF MAJORCA. The charophytes of the Albufera are revised. Eleven species have been 
surveyed. Chara aspera and Tolypella glomerata are new records for Majorca. Chara 
major and Nitellopsis obtusa, The latter cited only once before (PERICÀS & MARTÍNEZ 
TABERNER, 1983), are nevv records for the Balearic Islands. The abundance and dis- 
tribution of the populations surveyed are shown. 


INTRODUCCIO 


Els ficòfits més ben representats a l'Albufera són les carofícies. S'han 
localitzat onze espècies dins la zona d'estudi, la qual cosa permet un tracta- 
ment concret per a elles. 

Les praderies de Chara són útils perquè faciliten protecció als peixos i a 
molts altres organismes i a les seves postes. Proporcinen aliment a molts 
organismes, com als aucells que mengen els bulbets de reserva d'algunes es- 
pècies com N. obtusa i C. fragifera. En general cal dir que representen un 
important productor primari a molts ecosistemes aquàtics (LUTHER 1983, 
VAQUER, 1984). 

Els caròfits han estat àmpliament estudiats sota diferents aspectes. CORI- 
LLION (1957) realitzà una sistematització extensiva dels caròfits d'Europa Oc- 
cidental i Àfrica Nordoccidental ajudant-se amb la bibliografia existent 
(PROSPER, 1910, GROVES & BULLOCR-VVEBSTER, 1920, 1924: FELDMANN, 
1946) que posteriorment s'ha anat completant (CORILLION, 1961, 1962, 1975, 
CORILLION & GUERLESQUIN, 1959, 1972, VVOOD & IMAHORI 1964, 1965). 

A l'actualitat s'han fet a la Península Ibèrica diferents aportacions (COME- 
LLES, 1981, 1982, 1984, SANCHEZ, 1984) i finalment s'ha presentat una visió 
actualitzada de la flora carofítica peninsular (COMELLES, 1985). 


CATÀLEG FLORÍSTIC 


Chara aspera Deth. ex VVilld. 


Està citada a Menorca (PROSPER, 1910, MARGALEF, 1953). És una cita 
nova per a l'illa de Mallorca. Es troba a uns petits estany que anomenam 
Estanys del Canyissar, davant Es Comú i molt prop de Ses Cases de Ses Pun- 
tes. 

Espècies acompanyants: Creix entre les clarianes anegades del Phragmi- 
tes communis, Typha latifolia i Orchis palustris, a la zona de Ses Puntes. Als 
estanys es presenta formant una praderia monoespecífica. 


Chara canescens Desv. et Lois. 


Està citada com a C. crinita a Mallorca (PROSPER, 1910) i posteriorment 
a Menorca i Mallorca (MARGALEF, 1952, 1953). A l'Albufera l'hem localitza- 
da a darrera les Salines, al que anomenam Estany del Joncar i al Canal de 
Siurana, ja dins la zona del Cibollar. 

Espècies acompanyants: C. galioides, C. hispida, C. vulgaris i fins i tot 
Lamprothamnium papulosum. 

Chara connivens Salzmann ex Braun 


Aquesta espècie únicament s'ha citat a l'illa de Mallorca (MARGALEF, 
1953). A l'Albufera no és abundant es troba en el Canal den Pujol. 

Espècies acompanyants: C. vulgaris i les fanerògames Najas marina i Po- 
tamogeton pectinatus principalment. 


Chara galioides DC. 


Està citada a Menorca (PROSPER, 1910, MARGALEF, 1952) i a Mallorca 
(MARGALEF, 1953). A l'Albufera l'hem localitzada a darrera les Salines, al 
que anomenam Estany del Joncar. 

Espècies acompanyants: C. canescens, C. vulgaris i fins i tot Lampro- 
thamnium papulosum. 


Chara globularis Thuillies 


Està citada com a C. fragilis a Menorca (PROSPER, 1910) i posteriorment 
a Mallorca, Menorca i Eivissa (MARGALEF, 1951, 1952; 1953). A l'Albufera 
es troba a les Veles, entre els conreus i a l'ombra dels pins de la Síquia del 
Pinar. 

Espècies acompanyants: C. vulgaris, Tolypella glomerata i Lemna minor, 
Rorippa nasturtium-aquaticum, Zannichellia pedunculata, etc. 


Chara hispída L. 


Fou citada a Mallorca (PROSPER, 1910) i posteriorment a les tres Illes 
(MARGALEF, 1951; 1952; 1953). Localitzada per una sola vegada a l'Estany 
del Joncar. 

Espècies acompanyants: C. canescens, C. galioides, C. vulgaris i fins i tot 
Lamprothamnium papulosum. 


Chara major Vaillant 


És una espècie que es cita per primera vegada a les Balears. Es troba a 
la zona posterior de les Salines, ja dins s'Illot, a un lloc que s'explota per a 
l'extracció d'arenes. La seva persistència es veu greument amenaçada. 


Chara vulgaris L. 


PROSPER (1910) la cita a Menorca com a C. foetida i MARGALEF (1952, 
1953) la cita a Menorca i Mallorca. 

Espècies acompanyants: C. connivens, C. globularis, Tolypella glomerata 
i fins i tot Lamprothamnium papulosum. Entre les fanerdgames es troben: 
Najas marina i Potamogeton pectinatus principalment. 


Lamprothamnium papulosum (Wallr.) J. Gr. 


Està citat com L. alopecuroides Braun a Mallorca (PROSPER, 1910) i a 
Menorca i Mallorca (MARGALEF, 1952,1953). A l'Albufera es troba a l'Esta- 
ny dels Ponts, les Salines i als petits estanys efímers de la zona del Cibollar. 
Germina a finals d'hivern i en el primer nus emet un fil-loide de fins a 5 cm 
que sembla un gran cotiledó. 

Espècies acompanyants: Chaetomorpha capilaris, Chara canescens, Cha- 
ra galioides, Chara hispida, Ruppia cirrhosa, Ruppia maritima var. brevirros- 
tris, Salicornia annua. 


Nitellopsis obtusa (Desv. in Lois.) J. Gr. 


És una espècie que citàrem per primera vegada a les Balears en aquest 
mateix Bolletí (PERICÀS & MARTÍNEZ TABERNER, 1983). 


Tolypella glomerata (Desv. in Lois.) Leonhardi 


Únicament està citada a Menorca (MARGALEF, 1952). Més recentment 
l'hem poguda observar a les torrenteres de Cap Favaritx a Menorca i a PAI- 
bufera de Mallorca en els marges i canalitzacions de la part alta, de tota 
manera és molt poc abundant. És primera cita per Mallorca. 

Espècies acompanyants: C. globularis, C. vulgaris i Zannichellia pedun- 
culata principalment. 


CONCLUSIONS 


A una extensió tan petita com la de l'Albufera trobam, per possar un 
exemple, el 69% de les espècies del gènere Chara trobades a la Península 
Ibèrica i un 37% de la flora carofítica Ibèrica. Aquesta elevada riquesa és 
explicable pels següents motius que consideram principals: 


1.— La morfologia fractalitzada amb estructures divergents originades per la 
tendència a la divagació de les aigües en situació de baixa energía potencial 
era la predominant a l'Albufera abans de la dessecació (LÓPEZ, 1859). 

Aquest fet possibilitava la presència de molts diferents habitats que proba- 
blement era colonitzats per moltes espècies de les quals, encara ara en tenim 
una mostra remanent. 


2.— El tipus de distribució predominantment zoòcora del caròfits fa que els 
aucells migratoris dispersin diàspores arreu de l'Albufera, per la qual cosa 
basta que el caròfit trobi les condicions ambientals adients i un nivell de 
competència assumible per a desenvolupar les seves poblacions. 

Per entendre la situació actual de l'Albufera s'han de recórrer a la història 
d'aquesta. Les albuferes s'han de considerar ecològicament com a sistemes 
frontera que en funció del temps, de l'energia externa i de l'intercanvi que 
provoquen els organismes es van suavitzant. L'Albufera de Mallorca, en el 
seu estat a principis del segle passat, era un exemple de frontera madura 
amb capacitat de suavitzar el gradient que s'estableix entre el medi aquàtic 
interior i el marí. Actualment, aquesta suavització es veu en gran part elimi- 
nada per les estructures de dessecació que han fet què el gradient actual sigui 
més dràstic, amb el conseqüent increment de les dificultats de vida. Aquest 
fet, juntament amb aspectes relatius a la contaminació (MARTÍNEZ TABER- 
NER et al. 1986, 1988) i a pertorbacions imprevisibles, fa que la situació actual 
de les espècies N. obtusa, C. hispida, C. canescens, C. galioides, C. connivens 
i T. glomerata sigui la de presentar poblacions poc abundants i discontínues 
en el temps. | 

